NG Gemeente De Hoop – Gemeentegeskiedenisargief
Die klipsteenkerk met sitplek vir 700 kerkgangers, toring en uurwerk het slegs £4 810 gekos en is op 30 April 1910 ingewy. Foto: Morné van Rooyen
De Hoop, distrik Oudtshoorn
De Hoop en omgewing
George Murray (1911-1916)
Die NG Gemeente De Hoop was ’n gemeente met sy middelpunt op die landbounedersetting De Hoop, sowat 14 km wes van Oudtshoorn. Omdat die gemeenskap mettertyd gekwyn het en daarmee saam die gemeente, is dit later by die gemeente Oudtshoorn-Park ingelyf.
’n Sterk gemeenskap het van omstreeks 1850 af opgebloei in die omgewing rondom Oudtshoorn, waar die moedergemeente eers op 11 Oktober 1853 as die 53ste gemeente in die NG Kerk gestig is. In 1908 het die kerkraad van die moedergemeente besluit om op ’n plaas sowat 15 km wes van die dorp erwe te verkoop en ’n kerk te bou (van dié erwe het blykbaar teen 2013, toe die Park-gemeente die kerkgebou in die mark gesit het, steeds aan die kerk behoort).
Op 5 Mei 1909 is daar op die nuwe aanleg, wat die naam De Hoop gekry het, deur ds. George Murray van Oudtshoorn die hoeksteen van ’n kerkgebou gelê. Die argitek was Watson Hall (1876–1941). Intussen is ook ’n ruim pastorie gebou waarin ds. Murray, die vader van 16 kinders, as medeleraar van Oudtshoorn sy intrek geneem het.
Jare nadat die gemeente ingelyf is by Oudtshoorn-Park, is die kerkgebou in 2013 in die mark geplaas vir R1 995 000. (Geskryf deur Morne van Rooyen)
George Murray, 16 Jul. 1911 – 25 Apr. 1916 (emeriteer; oorlede op 18 Mei 1921)